text: Prince.
  
  Princelijcke Broeders en Susters mede,
  Wy die van eenen Vader geschapen zijn,
  Laet ons hier leuen eendrachtich in vrede,
  Want wy zijn borgers vande Hemelsche stede,
  Daer die Inwoonders aenschouwen Godts claer aenschijn,
  Daer die straten blincken gelijc puer gout fijn,
  En ghelijck den steen Jaspis zijn die mueren claer,
  Daer sullen zy woonen sonder droefheyt oft pijn,
  Die hier vreetsamich leuen in liefde eerbaer,
  Ist dat wy dan willen versamen met haer,
  Die van alle drofheyt nv zijn genesen,
  Soo laet ons hier leuen in liefde voorwaer,
  Als kinderen van eenen Vader ghepresen,
  Dan sal ons bekent zijn het woort dat wy lesen,
  In Dauids Psalm daer hy spreeckt onbeschaemt fijn,
  Siet hoe goet en genuchtlijck ist om te wesen,
  Daer die gebroeders in een liefde versaemt zijn.